**Lepota raznolikosti**

Upoznao sam ga davno. Toliko davno da mi se čini da se čitav život znamo. A opet, svakoga dana otkrijem nešto novo u njemu. Nešto snažno i jedinstveno. Nekakvu životnu energiju kojom zrači I obasjava sve oko sebe.

Često se pitam, da li je moguće bilo čiji život i bilo čije postojanje na zemlji staviti u ovakve pisane redove…..Jel moguće, sve bitke i čaroliju života opisati običnim prostim rečima?

‘’Znaš, ja se zovem Mirko,’’ rekao mi je na početku našeg druženja simpatični dečak u kolicima’’ i zato sam malo mirniji i sporiji od tebe.’’ Ali možeš me zvati Brzi.…Moj prijatelj Brzi.

Tako su ga nazvali zbog neobične brzine kojom razmišlja. Zbog fascinantne igre rečima i brojevima u kojima mu niko nije ravan. i zato što je mrzeo svoje ime. Mirko teško hoda. Ima mišićnu distrofiju. Jedno oboljenje koje ga poprilično sputava. i koje ga na neki način, odvaja od svojih vrsnjaka.

Ali on se sa životom bori kao lav. Nadmudruju se život i on , svakoga dana. Ko će bolje, ko jače…. Ko će snažnije i pametnije…. Čija će biti poslednja! Ta teška igra, kojoj ponekad i sam prisustvujem, traži nadljudsku snagu. Večita partija životnog šaha….i kao što zrnca peska čine planine,trenutci čine godine, sitnice I sitoacije kao ove, ceo život:

‘’U ovaj restoran ne možeš s kolicima, stepenice su,’’ kaže život.

‘’Baš me briga, moji su prijatelji i tako na drugom mestu!’’

‘’Ni u ovu prodavnicu ne možeš ući, nije urađen prilaz’’...

‘’Pa i nemate ništa lepo što bih ja kupio!’’

Odgovara tako moj drug. Zbog sebe.

Zbog puno drugih ljudi sličnih njemu.

Zbog mene. I meni sličnih.

I smeje se.

A ja znam da bih najrađe plakao.

Potiskujem svoj očaj u sebi. Ćutim. I sramim se. Zbog drugih.

Jer ćutanje nije trenutak. Ni čas. Ono je više od toga. Naše ćutanje smo mi sami.

Mirko je hrabriji od mene. On se smeje problemima. Ja pokleknem. On se ponovo smeje i kaže mi da sam razmažen. Mirko je čovek sa bezbroj problema o kojima ne priča jer ne želi da to drugi vide. On se bori. I sa sobom i sa svetom. U njegovom filmu nema mesta za suze. Sve dok ne ostane sam.

Mirko je junak.

A ja sam junakov prijatelj.

Nas dvojica smo istovremeno i sasvim različiti i neverovatno slični. Dopunjavamo se, kao levo i desno staklo mojih naočara. Mirko bolje vidi. Ja bolje trčim. On je bolji matematičar. Ja lepše crtam. On voli proleće. Ja zimu…

A opet jednako se radujemo kad naš tim pobedi u fudbalu. Isto se smejemo dobroj šali. Otimamo se oko istog sladoleda…

Mirko je danas u Rusiji i čeka ga vazna operacija. i mada on zna da su moje misli uz njega i ovi napisani redovi, zbog njega su.

A kad se moj prijatelj vrati, čeka ga njegov rodni grad…Njegovi prijatelji…Nova gitara koju je toliko želeo...I proleće koje on toliko voli…

I nadam se, makar još jedna nova ulica koja mu neće biti nedostupna.

A i ja sam ovde.

I čekam ga.

**II nagrada 2016, Nikola Milovanović, Užička gimnazija**